ประกาศคณะกรรมการพิจารณาการทุ่มตลาดและการอุดหนุน เรื่อง ให้เรียกเก็บอากรตอบโต้การทุ่มตลาดสินค้ากรดซิทริกที่มีแหล่งกำเนิดจากสาธารณรัฐประชาชนจีนต่อไป พ.ศ. 2562 
ประกาศคณะกรรมการพิจารณาการทุ่มตลาดและการอุดหนุน
เรื่อง ให้เรียกเก็บอากรตอบโต้การทุ่มตลาดสินค้ากรดซิทริก
ที่มีแหล่งกำเนิดจากสาธารณรัฐประชาชนจีนต่อไป
พ.ศ. ๒๕๖๒[๑]
 

ตามที่ได้มีประกาศคณะกรรมการพิจารณาการทุ่มตลาดและการอุดหนุน
เรื่อง ผลการพิจารณาทบทวนความจำเป็นในการใช้มาตรการตอบโต้การทุ่มตลาดต่อไปและผลการพิจารณาทบทวนอัตราอากรตอบโต้การทุ่มตลาดสินค้ากรดซิทริกที่มีแหล่งกำเนิดจากสาธารณรัฐประชาชนจีน
พ.ศ. ๒๕๕๗ ลงวันที่ ๑๐ มกราคม พ.ศ. ๒๕๕๗ กำหนดให้เรียกเก็บอากรตอบโต้การทุ่มตลาดในการนำเข้าสินค้ากรดซิทริกตามพิกัดอัตราศุลกากรประเภทย่อยที่
๒๙๑๘.๑๔.๐๐.๐๐๐ ที่มีแหล่งกำนิดจากสาธารณรัฐประชาชนจีนในอัตราร้อยละ ๕๗.๗๙ ของราคา
ซี ไอ เอฟ เป็นกำหนดเวลา ๕ ปี ตั้งแต่วันที่ ๒๐ มกราคม พ.ศ. ๒๕๕๗ เป็นต้นไป นั้น

เนื่องจากบริษัท ไทยซิตริก แอซิด จำกัด บริษัท ซันชาย ไบโอเทค
อินเตอร์เนชั่นแนล จำกัด และบริษัท คอฟโค่ ไบโอเคมิคอล
(ประเทศไทย) จำกัด ซึ่งเป็นอุตสาหกรรมภายในผู้ผลิตสินค้ากรดซิทริก ได้ยื่นคาขอให้พิจารณาทบทวนเพื่อเรียกเก็บอากรตอบโต้การทุ่มตลาดตามประกาศดังกล่าวต่อไปอีก
ตามมาตรา ๕๗ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ. ๒๕๔๒ ซึ่งในการประชุมครั้งที่
๘/๒๕๖๑ เมื่อวันที่ ๒๐ ธันวาคม พ.ศ. ๒๕๖๑ คณะกรรมการพิจารณาการทุ่มตลาดและการอุดหนุนได้พิจารณาโดยวินิจฉัยว่าคำขอดังกล่าวมีมูลและหลักฐานเพียงพอเชื่อได้ว่า
หากยุติการเรียกเก็บอากรตอบโต้การทุ่มตลาดดังกล่าวจะทำให้มีการทุ่มตลาดต่อไปหรือทำให้การทุ่มตลาดฟื้นคืนมาอีก
จึงมีมติให้กรมการค้าต่างประเทศเปิดการทบทวนความจำเป็นในการใช้มาตรการตอบโต้การทุ่มตลาดสินค้ากรดซิทริก
ที่มีแหล่งกำเนิดจากสาธารณรัฐประชาชนจีนตามมาตรา ๕๗ และในระหว่างการพิจารณาการทบทวนให้เรียกเก็บอากรตอบโต้การทุ่มตลาดสินค้าดังกล่าวต่อไปในอัตราเดิม
เป็นระยะเวลาไม่เกิน ๑ ปี

อาศัยอำนาจตามความในมาตรา
๕๗ และมาตรา ๗๓ (๑) แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ คณะกรรมการพิจารณาการทุ่มตลาดและการอุดหนุนออกประกาศไว้ ดังต่อไปนี้

ข้อ
๑ ประกาศนี้เรียกว่า ประกาศคณะกรรมการพิจารณาการทุ่มตลาดและการอุดหนุน
เรื่อง ให้เรียกเก็บอากรตอบโต้การทุ่มตลาดสินค้ากรดซิทริกที่มีแหล่งกำเนิดจากสาธารณรัฐประชาชนจีนต่อไป
พ.ศ. ๒๕๖๒

ข้อ
๒ ประกาศนี้ให้ใช้บังคับตั้งแต่วันที่
๒๐ มกราคม พ.ศ. ๒๕๖๒ เป็นต้นไปเป็นระยะเวลาไม่เกิน ๑ ปี

ข้อ
๓ ในระหว่างการพิจารณาการทบทวนให้เรียกเก็บอากรตอบโต้การทุ่มตลาดจากการนำเข้าสินค้ากรดซิทริก
ตามพิกัดอัตราศุลกากรประเภทย่อยที่ ๒๙๑๘.๑๔.๐๐.๐๐๐ ที่มีแหล่งกำเนิดจากสาธารณรัฐประชาชนจีน
ในอัตราร้อยละ ๕๗.๗๙ ของราคา ซี ไอ เอฟ


ประกาศ
ณ วันที่ ๑๐ มกราคม พ.ศ. ๒๕๖๒
สนธิรัตน์
สนธิจิรวงศ์
รัฐมนตรีว่าการกระทรวงพาณิชย์
ประธานคณะกรรมการพิจารณาการทุ่มตลาดและการอุดหนุน
พิมพ์มาดา/ธนบดี/จัดทำ
๒๔
เมษายน ๒๕๖๒

[๑]
ราชกิจจานุเบกษา เล่ม ๑๓๖/ตอนพิเศษ ๑๘ ง/หน้า ๓๗/๑๘ มกราคม ๒๕๖๒